Cele moet waai, eis optoggangers(Foto: DA/Twitter) Bheki Cele het misluk as minister van polisie en moet in die pad gesteek word. Dít was die boodskap van ondersteuners van die DA en Action Society wat Dinsdag die strate van Pretoria ingevaar het tydens ŉ optog na Cele se kantoor in die middestad. “Dit is net in die ANC-regering dat ŉ man, onder wie een van die ergste gewelddadige misdaadgolwe buite ŉ oorlogsone plaasgevind het, steeds beloon sal word met die byvoordele, betaling en die mag van ŉ kabinetsposisie. Hy is ŉ gevaar vir die samelewing en moet afgedank word,” het John Steenhuisen, DA-leier, gesê. Meer as 33 000 mense het reeds die DA se petisie geteken wat eis dat daar van Cele ontslae geraak moet word. John Steenhuisen (Foto: DA/Twitter) “Cele se mislukkings is veel meer as net nog ŉ verleentheid vir die ANC-regering. Sy mislukkings het die lewens, die waardigheid en die veiligheid van talle Suid-Afrikaners gekos.” Steenhuisen sê dit blyk dat eenheid binne die ANC alles troef. “Dit is veelseggend dat, ondanks al sy verhewe beloftes om misdaad te bekamp, om die moordsyfer te verminder en om vroue en kinders teen geslagsgebaseerde geweld te beskerm, pres. Ramaphosa nie van Suid-Afrika se gevaarlikste, mees onbevoegde kabinetsminister ontslae kan raak nie.” Die jongste misdaadsyfers, die enigste ware maatstaf daarvan of ŉ polisieminister sy werk doen of nie, wys volgens Steenhuisen daarop dat Cele nie langer in sy pos kan aanbly nie. “In Suid-Afrika word daar elke dag 67 mense vermoor, 153 mense verkrag en vind daar 364 gewelddadige rooftogte plaas.” Ian Cameron (Foto: DA/Twitter) Ian Cameron van Action Society het tydens sy toespraak die name van moordslagoffers genoem. “Elke keer wanneer Cele sy mond oopmaak en syfers bekend maak, noem hy nie dat dit iemand se ma, ŉ suster, ŉ oupa, ŉ tannie, ŉ oom of ŉ broer is wat weer vermoor is nie. As ek aan daardie minister dink, wil ek name noem, sodat daardie mense nie net statistieke word nie.” Cameron het daarop gewys dat die moordkoers toegeneem het onder Cele se bewind en gesê dit wys daarop dat hy onbevoeg is. “In plaas daarvan om op ŉ effekbejag oor die land te wees, moet Cele sy hoed vat en êrens stil gaan sit en probeer onthou dat dit vir die meeste Suid-Afrikaners nie net syfers is nie maar geliefdes met name.”